
PATVIRTINTA 
VšĮ „Lazdijų turizmo informacinis centras“ direktoriaus 2026 m. rugsėjo 02 d. įsakymu Nr. 4P-

VŠĮ „LAZDIJŲ TURIZMO INFORMACINIS CENTRAS“ VADYBININKO
PAREIGYBĖS APRAŠYMAS

I. BENDROSIOS NUOSTATOS
1. Vadybininko pareigybės paskirtis – Lazdijų turizmo informacijos centre (toliau – Lazdijų TIC) organizuoti ir vykdyti Lazdijų TIC turizmo veiklas, viešuosius pirkimus, renginius, infoturus, konferencijas ir mokymus, įgyvendinti turizmo srities projektus, teikti lankytojams turistinę informaciją, vykdyti suvenyrų, leidinių ir paslaugų pardavimą, konsultuoti klientus telefonu ir elektroniniu paštu, rinkti, sisteminti ir atnaujinti turistinę informaciją bei atlikti kitus su Lazdijų TIC veikla susijusius darbus. 
2. Vadybininką skiria ir atleidžia iš pareigų Lazdijų TIC direktorius (toliau - direktorius). 
3. Vadybininką atostogų, komandiruotės, ligos atvejais pavaduoja direktoriaus paskirtas Lazdijų TIC darbuotojas, pavadavimą įforminus įsakymu. 
4. Savo veikloje Vadybininkas vadovaujasi Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, direktoriaus įsakymais, Lazdijų TIC įstatais, vidaus darbo tvarkos taisyklėmis, kitais organizacijos veiklą reglamentuojančiais dokumentais ir šiuo pareigybės aprašymu.
II. KVALIFIKACINIAI REIKALAVIMAI
5. Vadybininkas turi atitikti jam keliamus kvalifikacinius reikalavimus: 
5.1. turėti aukštąjį ar aukštesnįjį išsilavinimą; 
5.2. mokėti lietuvių kalbą ir ne mažiau kaip dvi užsienio kalbas, iš kurių viena – anglų kalba; anglų kalbos mokėjimo lygis – ne žemesnis kaip B2 pagal Bendruosiuose Europos kalbų metmenyse nustatytą kalbos mokėjimo lygių sistemą;
5.3. gerai išmanyti Lazdijų rajono turizmo išteklius ir teikiamas paslaugas, pagrindines Lietuvos turizmo tendencijas, turizmo paslaugų rinką ir turizmo paslaugų teikimo principus; 
5.4.gebėti naudotis informacinėmis technologijomis ir pagrindinėmis biuro programomis, elektroniniu paštu, interneto ištekliais, dokumentų rengimo ir valdymo sistemomis bei kitomis darbui reikalingomis informacinėmis sistemomis;
5.5. žinoti tarnybinio etiketo reikalavimus, bendravimo ir dalykinio pokalbio taisykles, būti mandagiam, taktiškam.
5.6. gebėti dirbti komandoje, bendradarbiauti su turizmo paslaugų teikėjais, savivaldybės institucijomis, bendruomenėmis, organizacijomis ir kitais partneriais.

III. PAGRINDINĖS FUNKCIJOS
6. Vadybininkas  privalo: 
6.1. vykdyti direktoriaus nurodymus bei pavedimus, susijusius su Lazdijų TIC veikla;
6.2. kaupti ir sisteminti medžiagą apie Lazdijų rajono turizmo išteklius, apgyvendinimo, maitinimo, transporto paslaugas, pramogas, renginius; 
6.3. organizuoti ir vykdyti jam pavestas viešųjų pirkimų procedūras, rengti su viešaisiais pirkimais susijusius dokumentus, atlikti kitus pirkimų organizatoriui ar vykdytojui priskirtus veiksmus;
6.4. dalyvauti rengiant ir vykdant sutartis;
6.5. inicijuoti, rengti, įgyvendinti ir administruoti turizmo srities projektus;
6.6. organizuoti turizmo veiklas, infoturus, mokymus, konferencijas ir panašius renginius, skatinant ir kuriant patrauklų Lazdijų krašto įvaizdį.
6.7. rengti turistinę informaciją, leidinius (parengti tekstus ir pagal poreikį vaizdinę medžiagą), rašyti straipsnius ir apžvalgas turizmo tema;
6.8. pagal poreikį administruoti įstaigos socialinius tinklus, elektroninę svetainę, juose kurti unikalų turinį bei  dalintis aktualia informacija; 
6.9. filmuoti ir fotografuoti lankomus objektus (telefonu, dronu ir pan.), kurti vaizdinę medžiagą, montuoti trumpus filmus;
6.10. vykdyti Lazdijų TIC lankytojų registraciją ir apklausas, atsakinėti į paklausimus telefonu ir el. paštu, teikti informaciją lankytojams;
6.11. ieškoti potencialių klientų konferencijų salės nuomai;
6.12. organizuoti mokymus turizmo verslo atstovams, nuolat su jais bendrauti ir rinkti, kaupti ir analizuoti turizmo verslo duomenis Lazdijų krašte.
6.13.  rengti ir parduoti turistinių paslaugų paketus ir kitus turistinius produktus;
6.14. dalyvauti inventorizacijose;
6.15. užtikrinti švarą ir tvarką Lazdijų TIC patalpose; 
6.16. fiksuoti, nagrinėti ir apibendrinti lankytojų pasiūlymus, pageidavimus, pastabas bei pateikti tai direktoriui; 
6.17. organizuoti ir dalyvauti pristatant Lazdijų rajoną tarptautinėse ir respublikinėse turizmo parodose, didžiųjų Lietuvos miestų šventėse, Lazdijų rajone vykstančiuose renginiuose ir kitose potencialiose turistų susibūrimo vietose; 
6.18. dalyvauti mokymo ir kvalifikacijos kėlimo programose; 
6.19. saugoti konfidencialią informaciją, asmens duomenis ir kitą neviešą informaciją, su kuria susipažįsta vykdydamas savo pareigas, neatskleisti jos tretiesiems asmenims, išskyrus teisės aktų nustatytus atvejus ar kai tokia informacija teikiama pagal nustatytą kompetenciją;
6.20. už savo veiklos rezultatus atsiskaityti direktoriui. 

IV. TEISĖS
7. Vadybininkas turi teisę: 
7.1. pagal pavestus įgaliojimus pasirinkti darbų atlikimo tvarką ir procedūras; 
7.2. gauti savalaikę informaciją, būtiną savo veiklai atlikti; 
7.3. teikti pasiūlymus darbo organizavimui gerinti, veiklai tobulinti ir vystyti; 
7.4. kelti kvalifikaciją pagal suderintą darbuotojų kvalifikacijos kėlimo programą; 
7.5. į atostogas ir poilsį. 

V. ATSKAITOMYBĖ IR ATSAKOMYBĖ
8. Vadybininkas tiesiogiai pavaldus direktoriui;
9. Vadybininkas teisės aktų nustatyta tvarka atsako už:
9.1. funkcijų, išvardintų šiame Vadybininko pareigybės aprašyme atlikimą;
9.2. Lietuvos Respublikos įstatymų ir kitų teisės aktų, Lazdijų rajono savivaldybės institucijų priimtų teisės aktų, Lazdijų TIC įstatų, direktoriaus įsakymų ir kitų Lazdijų TIC veiklą reglamentuojančių dokumentų laikymąsi ir vykdymą pagal savo kompetenciją;
9.3. Lazdijų TIC turto, darbo priemonių tausojimą ir priežiūrą.
9.4. konfidencialios informacijos, asmens duomenų ir kitos neviešos informacijos, su kuria susipažino vykdydamas savo pareigas, tinkamą saugojimą ir teisėtą naudojimą.
10. Vadybininkui už darbo pareigų pažeidimus gali būti taikomi Lietuvos Respublikos darbo kodekse nustatyti padariniai.

